Hpyen-yen Prat Panglai Kaw Na N Lawt Hkraw Ai Ah Dwi hte Angelina Jolie Hkrum Jahta
Hpyen-yen Prat Panglai Kaw Na N Lawt Hkraw Ai Ah Dwi hte Angelina Jolie Hkrum Jahta
Myitkyina Brang
Kara hpraw tsi chya da ai zawn, baw ting kara hpraw hkrai hkrai rai nna, palawng ahpa rai hpun da let, salat she kahte hkra rai Ah Dwi dinggai; Mahaw Htu gaw kahtet sa-up la ai shi a gawk kaji kaw pali shit nga lu ai.
Lata maga mi gaw nhtu lang, maga mi gaw ri hpe lang rai shingnoi galaw na matu pali shit nga lu ai. Shi makau hkan mung pali shit da ai pali pa ni hte; galaw da ngut sai htingga ni, layit ni taw nga ai.
Shi makau grupyin de bai yu dat jang gaw; atsawm di tawn da ai yupra ni hte shakum hkan gaw shi sumla ni hte kaga nta masha ni na sumla ni shakap da ai.
Ndai Ah Dwi dinggai Mahaw Htu gaw ya asak (90)ning du sai rai nna, moi shangai ai hte (4) ning sha naw re kaw na hpyen hprawng hprawng hkawm nna ya gaw Janmai Kawng Hpyen-yen Dabang hta nga taw nga ai Ah Dwi dinggai re. Ya ten hta hpyen-yen dabang kaw nga let shi shatmai lu mari sha na matu layit, htingga ni, galaw ai sha n ga; rai chywi ai bungli hpe mung galaw let nga taw ai Ah Dwi dinggai re. Laiwa sai Oct shata (30) ya shani hta Jinghpaw Mung de shawng nnan lang du wa ai; mungkan hta mying gumhkawng ai sumla hkrung shayi mung rai nna; UNHCR a Myen Mung a laksan Datkasa rai nga ai Angelina Jolie sa du ai ten mung, Ah Dwi dinggai Mahaw Htu hte laksan hkrum shaga lai wa sai re.
“Mahkrum madup ni wa san ai. Hpa mayak nga ai nga ni san ai. Ngai mung moi kaw nna ya du hkra gara hku nga wa ai hpe tsun dan ai. Shi mung na matsan dum na zawn nga ai ngu nna tsun ai,” nga nna Ah Dwi hte Jolie hkrum ai mahkrum madup hpe bai tsun dan ai. Ah Dwi dinggai Mahaw Htu gaw 1925 ning, Sam Mung, Wuhkyung Mare kaw shangai ai rai nna, Jinghpaw Mung de gaw 1957 kaw nna Duwa Howa ni woi htawt ai majaw kaga masha ni hte rau, htawt lai wa sai re.
Ah Dwi Mahaw Htu gaw shi asak (4) ning sha naw re ai kaw na Japan hpyen ni hpe hprawng ai mahkrum madup nga wa nna ya asak (90) du wa tim hpyen-yen kaw sha naw nga taw ra ai Ah Dwi dinggai re.
Ah dwi Mahaw Htu gaw Japan prat, Naw Seng prat ngut, ya prat, lang hte lang shi a prat ting, hpyen hprawng hkawm hkawm ai mahkrum madup ni chyu re. “Japan hpyen hkrum ai gaw asak (4) ning kaw re. Dai shaloi gaw lam n hkawm jin nna, nta masha ni sutdek kaw bang na she woi hprawng ai. Nam de chyu hprawng ai,” nga nna Ah Dwi gaw shi ya du hkra naw matsing nga ai mahkrum madup hpe tsun dan ai.
Ah Dwi gaw shi a asak (14) ning sha naw rai yang dinghku shang sai re. Shi gaw Sam Mung e majan nau byin ai majaw nga n pyaw nna; Jinghpaw Mung de pyaw na re ngu shadu ai majaw, 1957 ning hta Jinghpaw Mung de lung nna Ja Pu Mare kaw shara wa jahkrat let nga ai re . Raitim, masa gaw shanhte myit mada da ai hku n byin wa ai sha grau nna she hpyen hprawng hprawng ra ai nga tsun ai. Jinghpaw Mung de du ai hpang mung Ja Pu kaw na Npawn de htawt rai nna grai jam jau lai wa sai re. Ah Dwi a ningrum ningtau wa gaw Myen hpyendap ni a porta mung prat ting galaw lai sai re lam mung tsun dan ai.
“1982 ning hta gaw dingla wa hpe Myen ni KIA ni nga ai de woi sa u” ngu nna sa shangun ai. N woi sa ai majaw, hpun kaw gyit kau da ai. Shanhte bai wa jang sat na nga nna she hpang jahtum na hpyenla wa bai dat dat ya nna lawt wa ai re. Dai hpe hkrit kajawng na kun! nye dingla wa 1983 ning hta gaw n nga mat sai,” nga nna mahkrum madup hpe maroi nni ai nsen hte tsun dan ai. Ya du Ah Dwi matsing ai gaw; Myen hpyenla ni zingri lai wa ai lam sha re nga tsun ai. Nta ni run kau ya ai hta n ga, nta na; u, wa, yamnga ni sat sha kau ya ai. Nam de chyahkring hkring hprawng ra ai. Nta de shang nna sinat ni hte wa madi jahkrit ai. Dai ni mahkra gaw ya du hkra shi n lu malap shi ai mabyin ni re. Dai ten hta hpyen hprawng ai ten na, mabyin ni hpe ya du hkra n lu malap shi ai mabyin langai hpe mung; “Majan nau byin, Myen hpyenla ni nau zingri nna anhte mare na ni yawng hprawng ma sai. Ngai gaw Dinggai (2) hte nye Nu hte nye Moi; shan lahkawng hpe nam de woi ba sa da, ngut nna n-gu ni wa jaw da, wan mung n mai wut, hpun ni mung atsawm n mai hta ju, grai yak kau sai lu,” nga nna tsun dan lu ai.
Shi woi nga ai dinggai (2) hte shi ningrum ningtau wa n nga mat ai hpang shi gaw, Npawn Mare kaw na ya nga nga ai Talawgyi Mare de htawt mat sai re. Talawgyi de htawt ngut ai hpang, masha kaba ni jahkrum ya ai majaw, ya rau nga ai ningrum ningtau hte arau bai nga ai re. Talawgyi de du ai hpang gaw prat tup hpyen n hprawng ra sai ngu shadu da ai. Raitimung, n myit mada 2011 ning June shata praw (9) kaw Myen hpyen ni hte KIA ni majan bai byin wa ai majaw kalang mi bai hprawng sai re.
“Ngai gaw moi me n hprawng sai ngu ai re. Si tim mare kaw sha si sa na ngu, nta na ma ni nau wa shaga na bai hprawng wa ai re, ” nga nna tsun ai. Ah Dwi dinggai gaw Talawgyi Mare kaw nna Janmai Kawng Hpyen-yen Dabang de 2012 ning hta du wa ai rai nna, ya ten du hkra nta wa lu na shingran n mu shi ai majaw, myit htum nga ai nga mung tsun lu ai. Shiga ni hpe madat timung masa nau n htuk ai majaw myit n pyaw nga lu ai. Hpa mi raitim, shi prat tup hpyen hprawng hprawng hkawm wa ai re majaw ndai kalang gaw ndai shara kaw nna gara de n hprawng sai nga nna mung tsun lu ai.
“ Ndai kaw na ga de sha n hprawng jang gaw, gara de n hprawng sai”
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn